P r e d k l a d a c i a    s p r á v a 

Návrh zákona, ktorým sa mení a dopĺňa zákon č. 105/2004 Z. z. o spotrebnej dani z liehu a o zmene a doplnení zákona č. 467/2002 Z. z. o výrobe a uvádzaní liehu na trh v znení zákona č. 211/2003 Z. z. v znení zákona č. 556/2004 Z. z., zákona č. 632/2004 Z. z., zákona č. 633/2004 Z. z., zákona č. 68/2005 Z. z. a zákona č. 533/2005 Z. z. (ďalej len „zákon č. 105/2004 Z. z.) bol vypracovaný ako iniciatívny návrh.

Vstupom   Slovenskej   republiky   do   Európskej   únie   nadobudol   účinnosť   zákon  č.  105/2004 Z. z., ktorým sa dosiahla úplná zlučiteľnosť s právom Európskych spoločenstiev v oblasti držby, prepravy a kontroly tovarov podliehajúcich spotrebným daniam, štruktúry a sadzieb spotrebnej dane z liehu.

Hlavným dôvodom, ktorý viedol k vypracovaniu návrhu zákona bola potreba upresnenia niektorých ustanovení zákona, vzhľadom na poznatky z uplatňovania zákona v praxi, najmä:
-	upresnenie definícií týkajúcich sa podmienok oslobodenia od spotrebnej dane z liehu,
-	upresnenie definície užívateľského podniku,
-	upravenie používania aróm na účely oslobodené od spotrebnej dane z liehu,
-	upresnenie podmienok pre prevádzkovateľov liehovarníckych závodov na pestovateľské pálenie ovocia,
-	rozšírenie daňových skladov o nové typy daňových skladov, v ktorých možno v pozastavení dane lieh prijímať, skladovať a odosielať a o sklad liehu, v ktorom sa lieh používa na výrobu aróm,
-	doplnenie povinnosti zaslať kópiu prvého dielu sprievodného dokumentu správcovi dane dodávateľa (odosielateľa) pred začatím prepravy,
-	upresnenie definície oprávneného príjemcu,
-	umožnenie prepravy liehu z daňového skladu na daňovom území slovenskými zástupcami alebo ozbrojenými silami Slovenskej republiky,
-	upravenie evidencie vedenej colným úradom a colným riaditeľstvom v nadväznosti na nadobudnutie účinnosti Nariadenia Rady (ES) č. 2073/2004 o správnej spolupráci v oblasti spotrebných daní,
-	zavedenie povolení na predaj spotrebiteľského balenia liehu v daňovom voľnom obehu.

Návrh zákona nebude mať vplyv na štátny rozpočet, na rozpočty obcí a rozpočty vyšších územných celkov.

Návrh zákona nebude mať finančný, ekonomický a environmentálny vplyv, ani vplyv na zamestnanosť a podnikateľské prostredie.

Návrh zákona je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými dokumentmi, ktorými je Slovenská republika viazaná.

Návrh zákona bol predmetom pripomienkového konania a vyhodnotenie pripomienkového konania je súčasťou materiálu.